Bulls en Blues speel gelykopDie Blues en Bulls het gelykop in Nieu-Seeland gespeel. Foto: Blues-Facebook. “Bulls en Blues” klink soos ’n kuierplek waar iemand soos ’n Bruce Springsteen of ’n Piet Botha sou optree. En vanoggend het die rugbyspelers van die Bulls- en Blues-span hoegenaamd nie vir dié rock-sangers teruggestaan nie toe hulle met ’n hardebaard-vertoning van hul eie vorendag gekom het. Die eindtelling was 22-elk. Ja, dit was nou nie die aanskoulikste wedstryd nie, al was Cornal Hendricks se skitterende skop-en-opraap-drie een van die uitsonderings. Die aanvanklike reëntoestande het gesorg dat die eerste helfte naderhand in ’n heen-en-weer geskoppery ontaard het en die Blues het ’n rustydvoorsprong van 10-8 geniet. In die tweede helfte het dinge egter vlamgevat toe die tuisspan se Scott Scrafton oor die Bulls se doellyn gestoomroller het. Hendricks het egter kort daarna met sy bobaas-drie geantwoord, net om toe te kyk hoe Akira Ioane bo-oor Ivan van Zyl hardloop om die Blues se derde drie te druk. Met tien minute se speeltyd op die horlosie oor, het die tuisspan met 22-15 voorgeloop. “Ons gaan nou score boys!” kon ŉ mens sekondes later duidelik oor die televisie hoor. Dié gevleuelde woorde sou waarskynlik nie voldoende gewees het om die spreker na die volgende ronde van die ATKV-redenaarskompetisie te stuur nie, maar dit het duidelik die Bulls tot groter hoogtes aangespoor. Skaars vier minute later het Manie Libbok die Blues-verdediging aan die slaap gevang vir ’n baie belangrike drie. Hy het sy eie drie verdoel en skielik was die telling weer gelykop. Die Blues se Harry Plummer het daarna kans gehad om sy span te laat wen, maar hy het die stelskop verbrou. Hoewel ’n sege baie beter sou gesmaak het, sal dié uitslag waarskynlik vir Pote Human effens laat glimlag. Die Bulls het immers sonder Handré Pollard en Duane Vermeulen gespeel, terwyl hulle laas in 2013 ’n wedstryd in Nieu-Seeland kon wen. Bulls: Drieë: Hanro Liebenberg, Cornal Hendricks en Manie Libbok. Doelskoppe: Libbok (2). Strafskop: Libbok. Blues: Drieë: Ofa Tuungafasi, Scott Scrafton, Akira Ioane. Doelskoppe: Harry Plummer (2). Strafskop: Plummer.